CELEX: 32018R1042
Language: mt
Date: 2018-07-23 00:00:00
Title: Regolament tal-Kummissjoni (UE) 2018/1042 tat-23 ta' Lulju 2018 li jemenda r-Regolament (UE) Nru 965/2012, fir-rigward tar-rekwiżiti tekniċi u l-proċeduri amministrattivi relatati mal-introduzzjoni ta' programmi ta' appoġġ, mal-valutazzjoni psikoloġika tal-ekwipaġġ tat-titjira, kif ukoll mal-ittestjar aleatorju u sistematiku għas-sustanzi psikoattivi sabiex tiġi żgurata l-idoneità medika tal-membri tal-ekwipaġġ tal-kabina u tat-titjira, u fir-rigward tat-tgħammir tal-ajruplani ġodda li jaħdmu b'magna b'turbina b'massa massima ta' tlugħ iċċertifikata ta' 5700 kg jew inqas approvati biex iġorru minn sitta sa disa' passiġġieri b'sistema ta' twissija u ta' għarfien tat-terren

25.7.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 188/3
               
            
         REGOLAMENT TAL-KUMMISSJONI (UE) 2018/1042
         tat-23 ta' Lulju 2018
         li jemenda r-Regolament (UE) Nru 965/2012, fir-rigward tar-rekwiżiti tekniċi u l-proċeduri amministrattivi relatati mal-introduzzjoni ta' programmi ta' appoġġ, mal-valutazzjoni psikoloġika tal-ekwipaġġ tat-titjira, kif ukoll mal-ittestjar aleatorju u sistematiku għas-sustanzi psikoattivi sabiex tiġi żgurata l-idoneità medika tal-membri tal-ekwipaġġ tal-kabina u tat-titjira, u fir-rigward tat-tgħammir tal-ajruplani ġodda li jaħdmu b'magna b'turbina b'massa massima ta' tlugħ iċċertifikata ta' 5 700 kg jew inqas approvati biex iġorru minn sitta sa disa' passiġġieri b'sistema ta' twissija u ta' għarfien tat-terren
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), u b'mod partikolari l-Artikolu 7(6), l-Artikolu 8(5) u l-Artikolu 10(5) tiegħu,
         Billi:
         
                     (1)
                  
                  
                     Ir-Regolament tal-Kummissjoni (UE) Nru 965/2012 (2) jistabbilixxi regoli ddettaljati għall-operazzjonijiet tat-trasport kummerċjali bl-ajru bl-ajruplani u bil-ħelikopters, inklużi l-ispezzjonijiet fir-rampa tal-inġenji tal-ajru tal-operaturi li jkunu taħt is-sorveljanza tas-sikurezza ta' Stat Membru ieħor jew ta' pajjiż terz, meta jinżlu f'ajrudromi li jinsabu fit-territorju soġġett għad-dispożizzjonijiet tat-Trattat. Dak ir-Regolament jistipula wkoll li l-membri tal-ekwipaġġ ma għandhomx iwettqu l-kompiti tagħhom fuq inġenju tal-ajru meta jkunu taħt l-influwenza ta' sustanzi psikoattivi jew meta ma jkunux f'sikkithom minħabba korriment, għeja, medikazzjoni, mard jew kawżi simili oħra.
                  
               
                     (2)
                  
                  
                     L-Aġenzija Ewropea tas-Sikurezza tal-Avjazzjoni (“l-Aġenzija”) identifikat għadd ta' riskji għas-sikurezza u ħarġet rakkomandazzjonijiet biex dawk ir-riskji jitnaqqsu. L-implimentazzjoni ta' xi wħud minn dawk ir-rakkomandazzjonijiet tirrikjedi bidliet regolatorji fir-rigward tal-valutazzjoni psikoloġika tal-ekwipaġġ tat-titjira qabel ma jwettqu titjira tal-linja, l-implimentazzjoni ta' programm ta' appoġġ għall-ekwipaġġ tat-titjira, it-twettiq ta' ttestjar aleatorju għall-alkoħol fuq il-membri tal-ekwipaġġ tat-titjira u tal-kabina mill-Istati Membri, u l-ittestjar sistematiku tal-membri tal-ekwipaġġ tat-titjira u tal-kabina għas-sustanzi psikoattivi mill-operaturi tat-trasport tal-ajru kummerċjali.
                  
               
                     (3)
                  
                  
                     Fir-rigward tal-ittestjar għas-sustanzi psikoattivi jenħtieġ li jitqies il-Manwal tal-Organizzazzjoni tal-Avjazzjoni Ċivili Internazzjonali (International Civil Aviation Organization, ICAO) dwar il-Prevenzjoni tal-Użu Problematiku tas-Sustanzi fuq il-Post tax-Xogħol tal-Avjazzjoni (Dok. 9654).
                  
               
                     (4)
                  
                  
                     Il-programm eżistenti dwar l-ispezzjoni fir-rampa msemmi fis-Subparti RAMP tal-Anness II tar-Regolament (UE) Nru 965/2012 diġà jipprovdi qafas għall-ispezzjoni sistematika, strutturata u bbażata fuq ir-riskji tal-operaturi li fih dispożizzjonijiet u salvagwardji estensivi għall-protezzjoni tad-dejta, it-taħriġ tal-ispetturi, it-teħid ta' kampjuni fuq il-bażi tar-riskji, iż-żamma tal-inġenji tal-ajru fl-art u l-prevenzjoni ta' dewmien mhux meħtieġ, fost oħrajn. Għalhekk huwa xieraq li dak il-qafas stabbilit sew jiġi applikat biex jitwettaq ittestjar għall-alkoħol fuq il-membri tal-ekwipaġġ tat-titjira u tal-ekwipaġġ tal-kabina. Membru tal-ekwipaġġ tat-titjira jew tal-ekwipaġġ tal-kabina li jirrifjuta li jikkoopera matul it-testijiet jew li jkun ġie identifikat li huwa taħt l-influwenza ta' sustanzi psikoattivi wara test pożittiv ikkonfermat ma jridx jitħalla jaħdem.
                  
               
                     (5)
                  
                  
                     F'xi Stati Membri diġà jitwettqu testijiet aleatorji għas-sustanzi psikoattivi minn uffiċjali oħrajn għajr dawk awtorizzati fis-Subparti RAMP tal-Anness II. Għalhekk, f'ċerti kundizzjonijiet, jenħtieġ li l-Istati Membri jkunu jistgħu jwettqu testijiet għall-alkoħol fuq il-membri tal-ekwipaġġ tat-titjira u tal-ekwipaġġ tal-kabina barra mill-qafas tal-programm dwar l-ispezzjoni fir-rampa tal-Anness II tar-Regolament (UE) Nru 965/2012.
                  
               
                     (6)
                  
                  
                     Jenħtieġ ukoll li l-Istati Membri jingħataw il-possibbiltà li jwettqu testijiet addizzjonali għall-preżenza tas-sustanzi psikoattivi għajr l-alkoħol.
                  
               
                     (7)
                  
                  
                     Fil-Parti I u l-Parti II tal-Anness 6 tal-Konvenzjoni ta' Chicago l-ICAO tirrakkomanda li l-ajruplani li jaħdmu b'magna b'turbina b'massa massima ta' tlugħ iċċertifikata (maximum certified take-off mass, MCTOM) ta' 5 700 kg jew inqas u b'konfigurazzjoni massima operattiva ta' bejn sitta u disa' sits tal-passiġġieri jkunu mgħammra b'sistema ta' twissija ta' qrubija lejn l-art.
                  
               
                     (8)
                  
                  
                     Sabiex jiġi allinjat mal-Istandards u l-Prattiki Rakkomandati tal-ICAO u sabiex jitnaqqsu r-riskji tat-titjiriet ikkontrollati fit-terren, jenħtieġ li r-Regolament (UE) Nru 965/2012 jiġi emendat kif xieraq.
                  
               
                     (9)
                  
                  
                     Il-miżuri stipulati f'dan ir-Regolament huma bbażati fuq l-Opinjonijiet Nru 14/2016 u Nru 15/2016 maħruġa mill-Aġenzija skont l-Artikolu 19(1) tar-Regolament (KE) Nru 216/2008.
                  
               
                     (10)
                  
                  
                     Il-miżuri stabbiliti f'dan ir-Regolament huma konformi mal-opinjoni tal-Kumitat stabbilit skont l-Artikolu 65 tar-Regolament (KE) Nru 216/2008,
                  
               ADOTTAT DAN IR-REGOLAMENT:
         
            Artikolu 1
            Ir-Regolament (UE) Nru 965/2012 huwa emendat kif ġej:
            
                        (1)
                     
                     
                        L-Artikolu 4 jinbidel b'dan li ġej:
                        
                           “Artikolu 4
                           Spezzjonijiet fir-rampa
                           
                              1.   L-ispezzjonijiet fir-rampa ta' inġenji tal-ajru ta' operaturi li jaqgħu taħt is-sorveljanza tas-sikurezza ta' Stat Membru ieħor jew ta' pajjiż terz għandhom jitwettqu skont is-Subparti msejħa RAMP tal-Anness II.
                           
                           
                              2.   L-Istati Membri għandhom jiżguraw li l-ittestjar għall-alkoħol tal-membri tal-ekwipaġġ tat-titjira u tal-ekwipaġġ tal-kabina jitwettaq fir-rigward tal-operaturi li jkunu taħt is-sorveljanza tal-Istati Membri stess kif ukoll fir-rigward tal-operaturi li jkunu taħt is-sorveljanza ta' Stat Membru ieħor jew ta' pajjiż terz. It-tali ttestjar għandu jitwettaq mill-ispetturi fir-rampa fil-qafas tal-programm dwar l-ispezzjoni fir-rampa tas-Subparti RAMP tal-Anness II.
                           
                           
                              3.   B'deroga mill-paragrafu 2, l-Istati Membri jistgħu jiżguraw li l-ittestjar għall-alkoħol tal-membri tal-ekwipaġġ tat-titjira u tal-ekwipaġġ tal-kabina jitwettaq minn uffiċjali awtorizzati oħra u barra mill-qafas tal-programm dwar l-ispezzjoni fir-rampa tas-Subparti RAMP tal-Anness II, sakemm dan l-ittestjar għall-alkoħol jissodisfa l-istess objettivi u jsegwi l-istess prinċipji bħat-testijiet li jitwettqu fil-kamp ta' applikazzjoni tas-Subparti RAMP tal-Anness II. Ir-riżultati tat-tali testijiet għall-alkoħol għandhom jiġu inklużi fil-bażi tad-dejta ċentralizzata skont il-punt (b) tal-ARO.RAMP.145.
                           
                           
                              4.   L-Istati Membri jistgħu jwettqu ttestjar addizzjonali għas-sustanzi psikoattivi oħrajn għajr l-alkoħol. F'dak il-każ, l-Istat Membru għandu jinnotifika lill-Aġenzija Ewropea tas-Sikurezza tal-Avjazzjoni (“l-Aġenzija”) u lill-Kummissjoni.”;
                           
                        
                     
                  
                        (2)
                     
                     
                        L-Artikolu 9b jinbidel b'dan li ġej:
                        
                           “Artikolu 9b
                           Analiżi
                           
                              1.   L-Aġenzija għandha twettaq analiżi kontinwa tal-effikaċja tad-dispożizzjonijiet dwar il-limitazzjonijiet fuq il-ħin tat-titjir u l-ħin tas-servizz u r-rekwiżiti tal-mistrieħ li jinsabu fl-Annessi II u III. L-Aġenzija għandha tipproduċi l-ewwel rapport dwar ir-riżultati ta' din l-analiżi mhux aktar tard mit-18 ta' Frar 2019.
                              Dik l-analiżi għandha tinvolvi għarfien espert xjentifiku u għandha tkun imsejsa fuq dejta operattiva miġbura, bl-għajnuna tal-Istati Membri, fuq bażi ta' perjodu twil ta' żmien wara d-data tal-applikazzjoni ta' dan ir-Regolament.
                              L-analiżi għandha tevalwa l-impatt ta' mill-inqas dan li ġej fuq il-viġilanza tal-ekwipaġġ tal-ajru:
                              
                                          (a)
                                       
                                       
                                          xogħol ta' aktar minn 13-il siegħa fl-aktar ħin favorevoli tal-jum;
                                       
                                    
                                          (b)
                                       
                                       
                                          xogħol ta' aktar minn 10 sigħat fl-inqas ħin favorevoli tal-jum;
                                       
                                    
                                          (c)
                                       
                                       
                                          xogħol ta' aktar minn 11-il siegħa fil-każ ta' membri tal-ekwipaġġ fi stat mhux magħruf ta' akklimatizzazzjoni;
                                       
                                    
                                          (d)
                                       
                                       
                                          xogħol li jinkludi livell għoli ta' setturi (aktar minn 6);
                                       
                                    
                                          (e)
                                       
                                       
                                          xogħol fuq sejħa bħal fil-każ ta' standby jew ta' riżerva segwit bi dmirijiet ta' titjira; u
                                       
                                    
                                          (f)
                                       
                                       
                                          skedi ta' ħinijiet irregolari.
                                       
                                    
                           
                              2.   L-Aġenzija għandha twettaq analiżi kontinwa tal-effikaċja tad-dispożizzjonijiet dwar il-programmi ta' appoġġ, il-valutazzjoni psikoloġika tal-ekwipaġġ tat-titjira u l-ittestjar sistematiku u aleatorju għas-sustanzi psikoattivi sabiex tiġi żgurata l-idoneità medika tal-membri tal-ekwipaġġ tat-titjira u tal-ekwipaġġ tal-kabina stipulati fl-Annessi II u IV. L-Aġenzija għandha tipproduċi l-ewwel rapport dwar ir-riżultati ta' din l-analiżi mhux aktar tard mis-14 ta' Awwissu 2022.
                              Dik l-analiżi għandha tinvolvi l-għarfien espert rilevanti u għandha tkun imsejsa fuq id-dejta miġbura, bl-għajnuna tal-Istati Membri u l-Aġenzija, fuq bażi ta' perjodu twil ta' żmien.”;
                           
                        
                     
                  
                        (3)
                     
                     
                        L-Annessi I, II, IV, VI, VII u VIII huma emendati skont l-Anness ta' dan ir-Regolament.
                     
                  
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Għandu japplika mis-14 ta' Awwissu 2020.
            Madankollu, il-punti 3(f) u 6(b) tal-Anness għandhom japplikaw mis-14 ta' Awwissu 2018.
         
         
            Dan ir-Regolament jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-23 ta' Lulju 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 79, 13.3.2008, p. 1.
         
            (2)  Ir-Regolament tal-Kummissjoni (UE) Nru 965/2012 tal-5 ta' Ottubru 2012 li jistabbilixxi rekwiżiti tekniċi u proċeduri amministrattivi relatati mal-operazzjonijiet bl-ajru skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 296, 25.10.2012, p. 1).
      
      
         
            ANNESS
            L-Annessi I, II, IV, VI, VII u VIII huma emendati kif ġej:
            
                        (1)
                     
                     
                        L-Anness I huwa emendat kif ġej:
                        
                                    (a)
                                 
                                 
                                    jiddaħħal il-punt (78a) li ġej:
                                    
                                                “(78a)
                                             
                                             
                                                ‘-użu ħażin ta' sustanzi’ tfisser l-użu ta' sustanza psikoattiva waħda jew aktar mill-membri tal-ekwipaġġ tat-titjira u tal-ekwipaġġ tal-kabina u mill-persunal sensittiv mil-lat tas-sikurezza b'mod li:
                                                
                                                            (a)
                                                         
                                                         
                                                            jikkostitwixxi periklu dirett għall-utent jew jipperikola l-ħajjiet, is-saħħa jew il-benessri ta' oħrajn, u/jew
                                                         
                                                      
                                                            (b)
                                                         
                                                         
                                                            jikkawża jew jaggrava problema jew disturb okkupazzjonali, soċjali, mentali jew fiżiku;”;
                                                         
                                                      
                                          
                              
                                    (b)
                                 
                                 
                                    jiddaħħal il-punt (98a) li ġej:
                                    
                                                “(98a)
                                             
                                             
                                                ‘sustanzi psikoattivi’ tfisser alkoħol, opjojdi, kannabinojdi, sedattivi u ipnotiċi, kokaina, psikostimulanti oħrajn, alluċinoġeni u solventi volatili, bl-eċċezzjoni tal-kafeina u t-tabakk;”;
                                             
                                          
                              
                                    (c)
                                 
                                 
                                    jiddaħħal il-punt (105 a) li ġej:
                                    
                                                “(105 a)
                                             
                                             
                                                ‘persunal sensittiv mil-lat tas-sikurezza’ tfisser persuni li jistgħu jipperikolaw is-sikurezza tal-avjazzjoni jekk iwettqu d-dmirijiet u l-funzjonijiet tagħhom b'mod mhux xieraq, li jinkludu l-membri tal-ekwipaġġ tat-titjira u tal-ekwipaġġ tal-kabina, il-persunal tal-manutenzjoni tal-inġenju tal-ajru u l-kontrolluri tat-traffiku tal-ajru;”;
                                             
                                          
                              
                  
                        (2)
                     
                     
                        L-Anness II (il-Parti-ARO) huwa emendat kif ġej:
                        
                                    (a)
                                 
                                 
                                    jiddaħħal il-punt ARO.RAMP.106 li ġej:
                                    “ARO.RAMP.106   Ittestjar għall-alkoħol
                                    
                                    
                                                (a)
                                             
                                             
                                                L-awtorità kompetenti għandha twettaq ittestjar għall-alkoħol fuq l-ekwipaġġ tat-titjira u tal-kabina.
                                             
                                          
                                                (b)
                                             
                                             
                                                L-Aġenzija għandha tipprovdi lill-awtoritajiet kompetenti b'lista tal-operaturi tal-Unjoni u tal-pajjiżi terzi għall-prijoritizzazzjoni tal-ittestjar għall-alkoħol fil-programm tal-ispezzjoni fir-rampa skont l-ARO.RAMP.105 fuq il-bażi ta' valutazzjoni tar-riskju mwettqa mill-Aġenzija, filwaqt li jitqiesu r-robustezza u l-effikaċja tal-programmi eżistenti għall-ittestjar għal sustanzi psikoattivi.
                                             
                                          
                                                (c)
                                             
                                             
                                                Meta tagħżel l-operaturi għall-ittestjar għall-alkoħol fl-ekwipaġġ tat-titjira u tal-kabina, l-awtorità kompetenti għandha tuża l-lista stabbilita skont il-punt (b).
                                             
                                          
                                                (d)
                                             
                                             
                                                Kull meta d-dejta dwar it-testijiet għall-alkoħol tiġi inkluża fil-bażi tad-dejta ċentralizzata skont il-punt (b) tal-punt ARO.RAMP.145, l-awtorità kompetenti għandha tiżgura li t-tali dejta teskludi kull dejta personali tal-membru tal-ekwipaġġ ikkonċernat.
                                             
                                          
                                                (e)
                                             
                                             
                                                Fil-każ ta' kawża jew suspett raġonevoli, it-testijiet għall-alkoħol jistgħu jitwettqu fi kwalunkwe mument.
                                             
                                          
                                                (f)
                                             
                                             
                                                Il-metodoloġija tal-ittestjar għall-alkoħol għandha tapplika standards ta' kwalità rikonoxxuti li jiżguraw riżultati tal-ittestjar preċiżi.
                                             
                                          
                                                (g)
                                             
                                             
                                                Kwalunkwe membru tal-ekwipaġġ tat-titjira jew tal-ekwipaġġ tal-kabina li jirrifjuta li jikkoopera matul it-testijiet jew li jkun ġie identifikat li huwa taħt l-influwenza tal-alkoħol wara test pożittiv ma għandux jitħalla jkompli jaħdem.”;
                                             
                                          
                              
                  
                        (3)
                     
                     
                        L-Anness IV (il-Parti-CAT) huwa emendat kif ġej:
                        
                                    (a)
                                 
                                 
                                    fil-punt CAT.GEN.MPA.100, il-punt (c)(1) jinbidel b'dan li ġej:
                                    
                                                “(1)
                                             
                                             
                                                meta jkun taħt l-influwenza ta' sustanzi psikoattivi jew meta ma jkunx f'sikktu minħabba korriment, għeja, mediċini, mard jew kawżi simili oħrajn;”;
                                             
                                          
                              
                                    (b)
                                 
                                 
                                    il-punt CAT.GEN.MPA.170 jinbidel b'dan li ġej:
                                    “CAT.GEN.MPA.170   Sustanzi psikoattivi
                                    
                                    
                                                (a)
                                             
                                             
                                                L-operatur għandu jieħu l-miżuri raġonevoli kollha biex jiżgura li l-ebda persuna ma tidħol jew tkun f'inġenju tal-ajru waqt li tkun taħt l-influwenza ta' sustanzi psikoattivi sal-punt li aktarx li tkun fil-periklu s-sikurezza tal-inġenju tal-ajru jew tal-okkupanti tiegħu.
                                             
                                          
                                                (b)
                                             
                                             
                                                L-operatur għandu jiżviluppa u jimplimenta politika dwar il-prevenzjoni u d-detezzjoni tal-użu ħażin ta' sustanzi psikoattivi minn membri tal-ekwipaġġ tat-titjira u tal-kabina u minn persunal ieħor sensittiv mil-lat tas-sikurezza taħt il-kontroll dirett tiegħu, sabiex jiżgura li s-sikurezza tal-inġenju tal-ajru u tal-okkupanti tiegħu ma tiġix ipperikolata.
                                             
                                          
                                                (c)
                                             
                                             
                                                Mingħajr preġudizzju għal-leġiżlazzjoni nazzjonali applikabbli dwar il-protezzjoni tad-dejta dwar l-ittestjar ta' individwi, l-operatur għandu jiżviluppa u jimplimenta proċedura oġġettiva, trasparenti u mhux diskriminatorja għall-prevenzjoni u d-detezzjoni ta' każijiet ta' użu ħażin ta' sustanzi psikoattivi mill-ekwipaġġ tat-titjira u tal-kabina tiegħu u minn persunal ieħor sensittiv mil-lat tas-sikurezza.
                                             
                                          
                                                (d)
                                             
                                             
                                                Fil-każ ta' riżultat tat-test pożittiv ikkonfermat, l-operatur għandu jinforma lill-awtorità kompetenti tiegħu u lill-awtorità responsabbli għall-persunal ikkonċernat, bħal pereżempju assessur mediku tal-awtorità tal-liċenzji.”;
                                             
                                          
                              
                                    (c)
                                 
                                 
                                    il-punt CAT.GEN.MPA.175 jinbidel b'dan li ġej:
                                    “CAT.GEN.MPA.175   Perikli għas-sikurezza
                                    
                                    
                                                (a)
                                             
                                             
                                                L-operatur għandu jieħu l-miżuri raġonevoli kollha biex jiżgura li l-ebda persuna ma taġixxi bi traskuraġni, b'mod intenzjonat jew b'negliġenza jew tonqos milli taġixxi b'mod li:
                                                
                                                            (1)
                                                         
                                                         
                                                            tpoġġi fil-periklu inġenju tal-ajru jew lill-persuni ta' ġo fih; jew
                                                         
                                                      
                                                            (2)
                                                         
                                                         
                                                            tikkawża jew tippermetti li inġenju tal-ajru jipperikola kwalunkwe persuna jew proprjetà.
                                                         
                                                      
                                          
                                                (b)
                                             
                                             
                                                L-operatur għandu jiżgura li l-ekwipaġġ tat-titjira tkun saritlu valutazzjoni psikoloġika qabel ma jibda t-titjir tal-linja sabiex:
                                                
                                                            (1)
                                                         
                                                         
                                                            jiġu identifikati attributi psikoloġiċi u l-adegwatezza tal-ekwipaġġ tat-titjira fir-rigward tal-ambjent tax-xogħol; u
                                                         
                                                      
                                                            (2)
                                                         
                                                         
                                                            titnaqqas il-probabbiltà ta' interferenza negattiva mat-tħaddim sikur tal-inġenju tal-ajru.
                                                         
                                                      
                                          
                                                (c)
                                             
                                             
                                                Meta wieħed iqis id-daqs, in-natura u l-kumplessità tal-attività ta' operatur, operatur jista' jissostitwixxi l-valutazzjoni psikoloġika msemmija fil-punt (b) b'valutazzjoni interna tal-attributi psikoloġiċi u tal-adegwatezza tal-ekwipaġġ tat-titjira.”;
                                             
                                          
                              
                                    (d)
                                 
                                 
                                    jiddaħħal il-punt CAT.GEN.MPA.215 li ġej:
                                    “CAT.GEN.MPA.215   Programm ta' appoġġ
                                    
                                    
                                                (a)
                                             
                                             
                                                L-operatur għandu jippermetti, jiffaċilita u jiżgura l-aċċess għal programm ta' appoġġ proattiv u nonpunittiv li jgħin u jappoġġa lill-membri tal-ekwipaġġ tat-titjira biex jirrikonoxxu, jittrattaw u jegħlbu kwalunkwe problema li tista' taffettwa b'mod negattiv l-kapaċità tagħhom li jeżerċitaw il-privileġġi tal-liċenzja tagħhom b'mod sikur. It-tali aċċess għandu jkun disponibbli għall-ekwipaġġ tat-titjira kollu.
                                             
                                          
                                                (b)
                                             
                                             
                                                Mingħajr preġudizzju għal-leġiżlazzjoni nazzjonali applikabbli dwar il-protezzjoni ta' individwi fir-rigward tal-ipproċessar ta' dejta personali u dwar il-moviment liberu ta' dik id-dejta, il-protezzjoni tal-kunfidenzjalità tad-dejta għandha tkun prerekwiżit għal programm ta' appoġġ effikaċi minħabba li tħeġġeġ l-użu ta' programm bħal dan u tiżgura l-integrità tiegħu.”;
                                             
                                          
                              
                                    (e)
                                 
                                 
                                    fil-punt CAT.GEN.NMPA.100, il-punt (b)(1) jinbidel b'dan li ġej:
                                    
                                                “(1)
                                             
                                             
                                                meta jkun taħt l-influwenza ta' sustanzi psikoattivi jew meta ma jkunx f'sikktu minħabba korriment, għeja, mediċini, mard jew kawżi simili oħrajn;”;
                                             
                                          
                              
                                    (f)
                                 
                                 
                                    fil-punt CAT.IDE.A.150, jiżdied il-punt (c) li ġej:
                                    
                                                “(c)
                                             
                                             
                                                L-ajruplani li jaħdmu b'magna b'turbina li għalihom iċ-ċertifikat ta' ajrunavigabbiltà individwali (certificate of airworthiness, CofA) ikun inħareġ għall-ewwel darba wara l-1 ta' Jannar 2019 u li jkollhom MCTOM ta' 5 700 kg jew inqas u MOPSC ta' bejn sitta u disgħa, għandhom ikunu mgħammra b'TAWS li tissodisfa r-rekwiżiti għat-tagħmir tal-Klassi B, kif speċifikat fi standard aċċettabbli.”;
                                             
                                          
                              
                  
                        (4)
                     
                     
                        L-Anness VI (il-Parti-NCC) huwa emendat kif ġej:
                        
                                    (a)
                                 
                                 
                                    fil-punt NCC.GEN.105, il-punt (e)(2) jinbidel b'dan li ġej:
                                    
                                                “(2)
                                             
                                             
                                                meta jkun taħt l-influwenza ta' sustanzi psikoattivi jew għal raġunijiet oħra kif imsemmi fil-punt 7.g tal-Anness IV tar-Regolament (KE) Nru 216/2008.”;
                                             
                                          
                              
                  
                        (5)
                     
                     
                        L-Anness VII (il-Parti-NCO) huwa emendat kif ġej:
                        
                                    (a)
                                 
                                 
                                    fil-punt NCO.SPEC.115, il-punt (e)(2) jinbidel b'dan li ġej:
                                    
                                                “(2)
                                             
                                             
                                                meta jkun taħt l-influwenza ta' sustanzi psikoattivi jew għal raġunijiet oħra kif imsemmi fil-punt 7.g tal-Anness IV tar-Regolament (KE) Nru 216/2008.”;
                                             
                                          
                              
                  
                        (6)
                     
                     
                        L-Anness VIII (il-Parti-SPO) huwa emendat kif ġej:
                        
                                    (a)
                                 
                                 
                                    fil-punt SPO.GEN.105, il-punt (e)(2) jinbidel b'dan li ġej:
                                    
                                                “(2)
                                             
                                             
                                                meta jkun taħt l-influwenza ta' sustanzi psikoattivi jew għal raġunijiet oħra kif imsemmi fil-punt 7.g tal-Anness IV tar-Regolament (KE) Nru 216/2008.”;
                                             
                                          
                              
                                    (b)
                                 
                                 
                                    il-punt SPO.IDE.A.130 jinbidel b'dan li ġej:
                                    “SPO.IDE.A.130   Sistema ta' twissija u ta' għarfien tat-terren (Terrain awareness warning system — TAWS)
                                    
                                                (a)
                                             
                                             
                                                L-ajruplani li jaħdmu b'magna b'turbina li jkollhom massa massima ta' tlugħ iċċertifikata (maximum certified take-off mass, MCTOM) ta' aktar minn 5 700 kg jew MOPSC ta' aktar minn disgħa għandhom ikunu mgħammra b'TAWS li tissodisfa r-rekwiżiti għal:
                                                
                                                            (1)
                                                         
                                                         
                                                            tagħmir tal-kategorija A, kif speċifikat fi standard aċċettabbli, fil-każ ta' ajruplani li għalihom ikun inħareġ għall-ewwel darba ċ-ċertifikat tal-ajrunavigabbiltà individwali (CofA) wara l-1 ta' Jannar 2011; jew
                                                         
                                                      
                                                            (2)
                                                         
                                                         
                                                            tagħmir tal-kategorija B, kif speċifikat fi standard aċċettabbli, fil-każ ta' ajruplani li għalihom ikun inħareġ għall-ewwel darba ċ-ċertifikat tal-ajrunavigabbiltà individwali (CofA) fl-1 ta' Jannar 2011 jew qabel dik id-data.
                                                         
                                                      
                                          
                                                (b)
                                             
                                             
                                                Meta jintużaw f'operazzjonijiet kummerċjali, l-ajruplani li jaħdmu b'magna b'turbina li għalihom iċ-ċertifikat ta' ajrunavigabbiltà individwali (CofA) ikun inħareġ għall-ewwel darba wara l-1 ta' Jannar 2019 u li jkollhom MCTOM ta' 5 700 kg jew inqas u MOPSC ta' bejn sitta u disgħa, għandhom ikunu mgħammra b'TAWS li tissodisfa r-rekwiżiti għat-tagħmir tal-Klassi B, kif speċifikat fi standard aċċettabbli.”.